«Real» klubi hujumchisi Krishtianu Ronaldu o‘z mablag‘ini ko‘chmas mulkka tikishda davom etmoqda. Marca nashrida yozilishicha, portugaliyalik futbolchi Monte-Karloning eng mashhur joyidagi mehmonxonalardan birini xarid qilgan. Ronaldu mazkur mehmonxonani italiyalik tadbirkor Alessandro Protodan 140 million yevroga sotib olgani aytilgan. O‘tgan yilning avgustida Ronaldu Nyu-Yorkda joylashgan «Tramp-tauer» binosidagi loftni 18,5 million dollarga sotib olgan edi. Dekabrda u Pestana Hotel Group kompaniyasi bilan hamkorlikda CR7 nomli 4ta mehmonxona ochishi haqida xabar berilgan edi. Yangi yilning birinchi kunida Ronaldu futbolchilik faoliyatini yakunlaganidan keyin shohona hayot kechirmoqchi ekanini aytib o‘tgandi.